અતિશય વર્ણનથી શુકદેવજી ગુસ્સે નથી થયા, પણ થોડા નારાજ થયા. શુકદેવજીએ કહ્યું કે તને આ બધા ભભકભર્યા રંગો આમાં દેખાય છે પણ હવે તું મારી આંખે સ્ત્રીને જો તો તને ખબર પડે. જીવનમાં આ જ શીખવા જેવું છે કે આપણે ક્યારેક બીજાની આંખે પણ જોતા થઈએ. આપણે પોતાની આંખે જ જોયા કરીએ છીએ એમાંથી જ જીવનની આ બધી બળતરા થઈ છે ને ! જેનું પરબ્રહ્મ પરમાત્મા સાથે અનુસંધાન થયું છે તેવા સંન્યાસી સ્ત્રીને કેવી રીતે જુએ છે તે આગળના શ્લોકમાં વર્ણવ્યું છે. આમાં થોડી નિંદા જેવું લાગે છે પણ હકીકતે એ નિંદા નથી. શુકદેવજી કહે છે કે સ્ત્રી માયાની હંડી, તપ તોડનારી, પુણ્ય પ્રજાળનારી છે, એનું સતત જે સેવન કર્યા કરે છે એ પુરુષનું જીવન જ વ્યર્થ છે. એ પછી શુકદેવજી એવા પાંચેક શ્લોક કહે છે પણ રંભા આ સાંભળીને હસવા માંડી કે તું તો એક બાળયોગી છે, તને આ દિશાનું ભાન જ નથી તો પછી તને આ સૌંદર્યની, સ્વાદની અને એના રસની શું ખબર પડે ! શુકદેવજી આમ યુવાન હતા પરંતુ સ્વભાવથી બાળક હતા તેથી તેને આની કોઈ અસર થતી જ નથી. શુકદેવજીએ એમનો જ ભાવ પકડી રાખ્યો. જે શિવ સાનિધ્યમાં નથી બેઠો, જેણે પરમભાવ નથી પામ્યો એનું જીવન જ વ્યર્થ છે એમ કહેવાનું ચાલુ રાખ્યું. હવે રંભા આ બધુ સતત સાંભળીને સહેજ નારાજ થઈ. એણે શુકદેવજી પર જનોઈવઢ ઘા કર્યો. રંભા કહે છે કે સુગંધી પુષ્પોની રૂપાળી શૈયા હોય, એમાં નખરાળી લલના લહેરાતી હોય, વસંત ઋતુની માદક હવા ફરકતી હોય અને પૂનમના ચંદ્રની માદક ચાંદની રેલાતી હોય, આવા સમયે પણ જો પુરુષમાં પૂર્ણ પૌરુષ જાગે નહીં, તો પછી એના જીવવાનો શો અર્થ છે ? રંભાએ શુકદેવજીના પુરુષત્વને છંછેડ્યું. શુકદેવજીને તે છતાં કંઈ થયું નહીં. તે રંભાને બોલ્યા કે તને પૌરુષની ક્યાં ખબર છે ? સ્ત્રીના મોહપાશમાં ફસાઈ જાય એ કંઈ પુરુષ કહેવાય ? તેં વર્ણન કર્યું એ બધું જ હોય છતાં, વિકાર સામે હોય છતાં જેના મુખની રેખા સહેજ પણ ફરકે નહીં એનું નામ માણસ કહેવાય. મોહમાં પડી જાય એ તો પશુ કહેવાય. તું તો અત્યાર સુધી પશુનું વર્ણન કરતી હતી. તને સાચા માણસની ખબર ક્યાં છે ? આમ કહીને શુકદેવજી છેલ્લો શ્લોક કહે છે : સોહામણું શરીર હોય, નવોઢા ભાર્યા હોય, મેરુપર્વત જેટલું ધન હોય, મધુર વાણી હોય પરંતુ તે છતાં ભગવાન શિવના ચરણકમળમાં જો ચિત્ત ન લાગ્યું હોય તો આ બધાનો શો અર્થ છે ? આટલું કહીને શુકદેવજી શાંત થઈ જાય છે અને આ લઘુકાવ્ય અહીં પૂરું થાય છે. નથી શુકદેવજી રંભાનો હાથ પકડીને સ્વર્ગમાં ગયા કે નથી રંભાએ શુકદેવજીને કહ્યું કે મને દીક્ષા આપો ! બેય પોતપોતાના મતમાં એ જ રીતે સ્થિર છે.